LEGISLATÍVNA RADA VLÁDY
   SLOVENSKEJ REPUBLIKY

                                                                                 		Na rokovanie vlády SR
							          		dňa 22.februára 2006
							          		k materiálu č. 962/2006
							          		k bodu č. 11

S T A N O V I S K O

k návrhu poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. obecnom zriadení v znení neskorších predpisov 

I.

Návrh poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. obecnom zriadení v znení neskorších predpisov upravuje osobitný postup rozdelenia obce Kvakovce v okrese Vranov nad Topľou tak, aby vznikla samostatná obec Dobrá nad Ondavou, ktorá má podľa posledného sčítania obyvateľov, domov a bytov len 465 obyvateľov. Materiál na rokovanie vlády Slovenskej republiky predkladá minister vnútra Slovenskej republiky. 

II.

 	Ministerstvo vnútra Slovenskej republiky odporúča vláde Slovenskej   republiky, aby k predkladanému návrhu zákona vyslovila nesúhlasné stanovisko.

Legislatívna rada vlády Slovenskej republiky prerokovala predmetný návrh zákona na svojom zasadnutí 14. februára 2006. Stotožnila sa so stanoviskom Ministerstva vnútra Slovenskej republiky a odporúča vláde Slovenskej republiky n e s ú h l a s i ť s predloženým návrhom z dôvodov uvedených v pripojenom návrhu stanoviska vlády Slovenskej republiky.

III.

Návrh

S T A N O V I S K O
vlády Slovenskej republiky

k návrhu poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. obecnom zriadení v znení neskorších predpisov

Vláda Slovenskej republiky vyslovuje s predmetným návrhom zákona  nesúhlas, a to z nasledovných dôvodov:

Predložený návrh sa snaží upraviť rozdelenie len jednej obce, čo odporuje samotnej podstate zákona ako všeobecne záväznej právnej normy a robí z nej individuálnu právnu normu. 

Okrem toho predložený návrh zákona obsahuje nasledovné legislatívno-technické nedostatky:

V Čl. I.
V citácii zákona č. 369/1990 Zb. sa pri zákonoch č. 229/1997 Z.z., 453/2001 Z.z., 205/2002 Z.z., 515/2003 Z.z. a 369/2004 Z.z. uvádza v rozpore s legislatívnymi pravidlami vlády text “Národnej rady Slovenskej republiky“ a pri výpočte noviel chýbajú zákony č. 583/2004 Z.z., 615/2004 Z.z. a 757/2004 Z.z..

V bode 1

V odseku 6 v predvetí za slovom „rozhodnúť“ má byť slovo „nariadením“ a mal by byť vypustený odkaz na § 2 ods. 3 uvedený sa v zátvorke.  

Je potrebné novelizovať aj  § 2 ods. 3 zákona 369/1990 Zb. v tom zmysle, že sa na konci bodka nahradí čiarkou a pripojí sa text : „ak nie je ustanovené inak.“.

V písmenách a) a b) by mal byť na začiatok vložený text : „pôvodná obec“. 

V písmene b) by mal byť text nahradený textom: „ostatnými časťami obce“ textom: „zvyšnou časťou obce“.

V písmene c) by mal byť text : „odčleňovanej časti obce“ nahradený textom „pôvodnej obce“ a text „celá obec“ by mal byť nahradený textom „rozdeľovaná obec“. 

V písmene d) absentuje veková hranica osôb, ktoré podpísali petíciu.

Odsek 7 obmedzuje účinnosť odseku 6 len na obec Kvakovce a pôvodnú obec Dobrá nad Ondavou, čo odporuje právnoteoretickému ponímaniu zákona ako všeobecne záväznej právnej normy a robí z novozavádzaného ustanovenia zákona individuálny právny akt. Z uvedeného dôvodu by mal byť vypustený.

V Bratislave dňa  16. februára 2006.
Vypracoval: Andrej Pitoňák     

Schválil:   	Štefan G r m a n 
                	generálny riaditeľ
           	sekcie vládnej legislatívy

                                                                              Lucia Ž i t ň a n s k á
                                                                        ministerka spravodlivosti SR,
                                                              predsedníčka Legislatívnej rady vlády SR